ATKV 'bevorder Afrikaans met woord en daad' | Netwerk24
ATKV 'bevorder Afrikaans met woord en daad'
Deur Simvuyele Mageza 23 Mei 2017 22:41
"Die ATKV het in die afgelope jaar goed daarin geslaag om Afrikaans op vele terreine tot sy reg te laat kom en 'n kultuurtuiste te skep vir diegene wat Afrikaans koester."
Só het dr. Danny Titus, die ATKV se uitvoerende direkteur van kultuur, Dinsdag op die ATKV se algemene jaarvergadering by die Buffelspoort-oord in Rustenburg, Noordwes, gesê.
"Die ATKV beywer hom daarvoor om die Afrikaanse taal in sy volle diversiteit aan die Suid-Afrikaanse samelewing en die internasionale gemeenskap bekend te stel, en die ATKV ervaar dat die stereotipering van Afrikaans op hierdie wyse teengewerk en die geloofwaardigheid van Afrikaans stewig gevestig word.
"Kultuur is onlosmaaklik deel van ons alledaagse lewe. Daar is wêreldwyd 'n toenemende bewustheid dat kultuur 'n onontbeerlike rol speel in die bevordering van lewenstandaarde en sosiaal-maatskaplike ontwikkeling. Die ATKV is aktief besig om met woord en daad hierdie bewuswording in Suid-Afrika te bevorder."
Japie Gouws, uitgaande besturende direkteur, het op die vergadering die groep se jaarverslag bespreek en ook vir Deidre le Hanie as die nuwe besturende direkteur verwelkom.
Le Hanie het gesê sy sien uit na die toekoms en die uitdagings vorentoe.
"Jy is nooit te jonk of te oud om 'n verskil te maak nie. Moenie bang wees vir veranderinge nie," het sy gesê.
"Ek glo dat die ATKV steeds uitstekend geposisioneer is om goeie resultate te lewer en saakmakende impak te maak. Dit gaan harde werk en slim beplanning vereis."
Le Hanie gaan Woensdag haar toekomsplanne op die tweede dag van die algemene jaarvergadering bespreek.